རྒྱ་ནག་གི་དབུ་ཁྲིད་དང་།ང་ཚོའི་བར་སླར་ཡང་འབྲེལ་བ་མཐུད་ཐུབ་པར་ངོས་རང་དགའ་པོ་བྱུང་།སྔ་ལོ་ཕྱི་ཟླ་༩པར་ངོས་ཀྱི་སྐུ་ཚབ་ཚོགས་པ་རྒྱ་ནག་ཏུ་བསྐྱོད་དེ་དབུ་ཁྲིད་རྣམས་དང་གླེང་མོལ་ཐེངས་གསུམ་པ་བྱེད་ཐུབ་པ་དེ་ནས་ང་ཚོའི་བར་གྱི་འབྲེལ་བ་གོང་འཕེལ་དུ་འགྲོ་བ་མཚོན་ཡོད།དེང་སྐབས་བཙན་བྱོལ་མང་ཚོགས་ནས་འོས་འདེམས་བྱས་པའི་ཆབ་སྲིད་ཀྱི་འགོ་ཁྲིད་པས་བོད་མིའི་ལས་དོན་དང་འབྲེལ་བའི་འགན་ཁུར་མང་ཙམ་ལེན་བཞིན་ཡོད་པ་ལྟར།ངས་ཁོང་ཚོར་བར་ལམ་རྒྱ་ནག་གཞུང་ཕྱོགས་དང་གླེང་མོལ་ཐེངས་གསུམ་པ་བྱེད་སྐབས་རྒྱ་ཕྱོགས་ནས་གླེང་སློང་བྱས་པའི་གནད་དོན་ཁག་གི་ཐོག་བསམ་གཞིགས་ཀྱིས་དགོས་ངེས་རིགས་ལ་གསལ་བཤད་དམ།དཀའ་ངལ་སེལ་ཐབས་ཀྱི་གོམ་སྟབས་སྤོ་དགོས་པའི་བཀོད་མངགས་ལམ་སྟོན་བྱས་ཡོད།ང་ཚོས་ཡིད་ཆེས་ཡོང་བའི་དགོས་ངེས་ཆ་རྐྱེན་བསྐྲུན་ཏེ་ཡུན་རིང་ཐག་གཅོད་མ་བྱུང་བའི་བོད་ཀྱི་གནད་དོན་འདི་ཕན་ཚུན་གཉིས་མོས་ཀྱི་ལམ་ནས་ཐག་གཅོད་བྱེད་ཐུབ་པའི་རེ་བ་བྱེད་བཞིན་ཡོད།